Katalin Telep

Templombúcsú - Katalin-telep
2022-11-28 18:00 - 20:00 UTC | Nagyvárad Katalintelep, Slatinei 38, Nagyvárad, Románia
A Vincés Családba Csodásérmű Boldogasszony ünnepét, amely templomunk titulusa is, november 27-én ünnepeljük. Mivel ebben az évben ez advent első vasárnapjára esik, templomunk búcsúünnepét november 28-án, hétfőn, 18.00 órakor tartjuk. Az ünnepi szentmisét Exc. Böcskei László megyéspüspök celebrálja. A szentmise keretében megáldjuk a felújított templomot, plébániát, plébánia udvart.
A búcsúra kilenceddel készülünk, amelyet a szentmisék végén imádkozunk közösen.
A búcsús szentmisét a Mária Rádió is közvetíti.
Szeretettel hívunk és várunk mindenkit a közös ünneplésre!

Közös adventi koszorú készítés
2022-11-26 16:00 - 19:00 | Nagyvárad Katalintelep, Slatinei 38, Nagyvárad, Románia
Advent első vasárnapja előtti szombaton, november 26-án, 16.00 órától közös adventi koszorú készítésre hívunk mindenkit a plébánia közösségi termébe. Dekorációs kellékeket, gyertyákat lehet hozni, de itt is lesznek, akik számára ez akadályt jelentene.
Az adventi koszorúkat másnap, advent első vasárnapján a 10.00 órai szentmise keretében áldjuk meg.
Szeretettel várunk mindenkit!

Kaláka
2022-11-26 09:00 - 13:00
November 26-án, 09.00 órától a Kedves Hívek, férfiak és nők, segítségét kérjük a templom, valamint a templomudvar takarításában, rendezésében, hogy a búcsúra minden szép és rendezett legyen.
Köszönjük előre is!

Vincés férfi biciklis zarándoklat
2022-10-07 08:00 - 2022-10-09 17:00 | Nagyvárad.
Három napos férfi biciklis zarándoklatot szervezünk Máriapócsra október 7-9. között. A zarándoklat három napján Páli Szent Vince egy-egy gondolata kísér bennünket. A zarándoklat alatt összesen 240 km-t kell tekerni.
Útvonal, szakaszok, indulás, érkezés:
Október 7-én, 08.00 órakor indulunk a Katalin-telepi plébániáról Bors – Biharkeresztes – Nagykereki – Létavértes – Nyíracsád útvonalon. Ezen a napon 80 km-t teszünk meg.
Október 8-án reggel indulunk tovább Máriapócsra, ez 40 km tekerést jelent. Máriapócson, Magyarok Nagyasszonya ünnepe alkalmából bekapcsolódunk az ünnepi szentmisébe, amely egyúttal a Szeretetszolgálatok zarándoknapja is Máriapócson. Különös egybeesés, hogy Páli Szent Vince a Szeretetszolgálatok védőszentje. A szentmise és ebéd után visszatekerünk Nyíracsádra, a szállásunkra.
Október 9-én reggel Nyíracsádról indulunk vissza ugyanazon az útvonalon Nagyváradra, ahová az esti órákban érkezünk.
Szállás:
Szállásunk a nyíracsádi római katolikus plébánia közösségi termében lesz. A szállás fejében a plébániának adományt adunk.
Étkezés:
Útközben lesz lehetőség vásárolni, valamint az itthonról csomagolt élelmet elfogyasztani.
Felkészülés:
Az indulásig érdemes minden nap biciklire ülni és kisebb távokat tekerni. Szükséges lesz minden olyan felszerelés, ami a biztonságot hivatott szolgálni. Továbbá meleg, de könnyű ruházat is szükségeltetik.
Várjuk a lelkes férfiak jelentkezését és minden kérdésre szívesen válaszolunk. A jelentkezéseket október 4-ig várjuk.
Vass Csaba CM
plébános
Tel: 0770755405

Római zarándoklat
2022-07-08 08:00 - 2022-07-13 17:00 | Nagyvárad Katalintelep, Slatinei 38, Nagyvárad, Románia
Hat napos buszos zarándoklatra megyünk Rómába, Assisibe.

Elsőáldozás
2022-06-12 10:00 - 11:00 | Nagyvárad Katalintelep, Slatinei 38, Nagyvárad, Románia
Plébániánkon 2022-ben 9 gyermek készül az elsőáldozásra. Az elsőáldozás 2022. június 12-én lesz a 10.00 órai szentmise keretében. Imáinkkal kísérjük az elsőáldozásra készülőket.

Csíksomlyói búcsú
2022-06-03 20:00 - 2022-06-04 22:00 | Nagyvárad Katalintelep, Slatinei 38, Nagyvárad, Románia
Buszos zarándoklatot szervezünk a Csíksomlyói búcsúra. Indulás péntek este a plébániáról. Az utazás költsége: 100,- RON. Jelentkezni a plébánia elérhetőségein, vagy személyesen lehet.

24 óra az Úrért
2022-03-26 03:00 - 07:00 | Nagyvárad Katalintelep, Slatinei 38, Nagyvárad, Románia
A nagyváradi egyházmegyében az egész egyházmegyét átfogóan kerül megszervezésre a 24 óra az Úrért elnevezésű lelki program március 25. estétől március 26 estig.
Plébániánkon, az ideiglenesen kialakított kápolnánkban, március 26-án 03.00 és 07.00 óra között lesz csendes szentségimádás, amelyre szeretettel hívunk mindenkit, akik ezt vállalni tudják.

Családi kör
2021-12-19 16:00 - 18:00 | Nagyvárad Katalintelep, Slatinei 38, Nagyvárad, Románia
December 19-én, vasárnap, 16.00 órától szeretettel hívjuk a házastársakat egy Családi körre, adventi találkozóra. A találkozó kb. 2 órát tart. Lesz alkalom beszélgetni, közösen gondolkodni, egymást bátorítani.
Akik kisgyerekekkel érkeznek, a gyerekek számára felügyeletet szervezünk a találkozó idejére.

Templombúcsú - Katalin-telep
2021-11-27 11:00 - 12:00
November 27-én ünnepeljük Csodásérmű Boldogasszony ünnepét, templomunk búcsúját. A Szent Szűz 1830-ban, a Vincés Nővérek párizsi anyaházában megjelent Labouré Katalinnak, az újjonc nővérnek, és mintegy „modellt” állva, kérte, hogy készítsenek érmet arra a mintára. A Szent Szűz az imádságra hívott bennünket, és az érem viselőinek sok kegyelmet ígért. Az érmet az emberek nevezték el Csodáséremnek, és a hozzá kapcsolódó fohász lassan kétszáz éve hangzik el napponta milliók ajkán: „Ó, bűn nélkül fogantatott Szűz Mária, könyörögj érettünk, kik hozzád menekülünk.”
A Katalin-telepi templomot 1935-ben szentelték fel a Csodásérmű Boldogasszony tiszteletére. A plébánia pedig Labouré Szent Katalinról kapta a nevét.
November 27-én, szombaton, 11.00 órakor szeretettel hívunk mindenkit, hogy együtt ünnepeljünk és kérjük a Szent Szűz közbenjárását.
Az ünnepi szentmise szónoka Ft. Szabó Ervin, nagyvárad-olaszi plébános lesz.

Szentségimádás Krisztus Király főünnepének előestéjén
2021-11-20 17:00 - 18:00 | Nagyvárad Katalintelep, Slatinei 38, Nagyvárad, Románia
November 20-án, szombaton 17.00 órától templomunkból is bekapcsolódunk a világméretű szentségimádásba. Szeretettel hívjuk és várjuk a Kedves Híveket, hogy a Szentségi Jézus köré gyűlve együtt imádkozzunk, megerősödjünk hitben, reményben és szeretetben.
Krisztus Király ünnepével lezárul az egyházi év.
Tekintsünk vissza az ajándékba kapott időre és hozzuk az Úr elé hálánkat és küzdelmeinket egyaránt.

Templombúcsú - kilenced
2021-11-18 18:00 - 2021-11-27 12:00 | Nagyvárad Katalintelep, Slatinei 38, Nagyvárad, Románia
A templombúcsúnkra, Csodásérmű Boldogasszony ünnepére lelkiekben is készülünk a csodásérmű kilenceddel, amelyet a szentmisék után imádkozunk el.

A kilenced első napja november 18-án, csütörtökön lesz. Szeretettel hívunk mindenkit, hogy itt a templomban, vagy lélekben otthon kapcsolódjon be az imakilencedbe.
Az imádságok szövegét minden nap a plébánia Facebook oldalán is közzé tesszük.

Templombúcsúnk november 27-én, 11.00 órakor lesz. Az ünnep szentmise főcelebránsa és szónoka Ft. Szabó Ervin, nagyvárad-olasz plébános.

Biciklis férfi zarándoklat
2021-10-07 07:00 - 2021-10-09 17:00
A Szent József év alkalmából „Vincés biciklis férfi zarándoklatot” szervezünk Máriaradnára, Magyarok Nagyasszonya ünnepére október 7-9-én. A táv oda-vissza nagyjából 300 km, és naponta hozzávetőleg 100 km-t fogunk tekerni viszonylag emelkedőmentes terepen. Csütörtökön reggel 07.00 órakor indulunk a Katalin-telepről, a késő délutáni órákban érkezünk Pankotára, ahol megszállunk. Pénteken délelőttre még marad kb. 40 km Radnáig és így érkezünk meg a 11.00 órakor kezdődő szentmisére. Délután visszatekerünk Pankotáig, ahol ismét megszállunk. Szombatra marad a Pankota – Nagyvárad szakasz, és a késő délutáni órákban tervezzük a megérkezést Nagyváradra. Útközben lesznek pihenők, egy-egy gondolattal Páli Szent Vincétől, amelyeket magunkban forgathatunk tekerés közben.
A szállás költségeit szeptember legvégén tudjuk pontosan megmondani, de ezeket igyekszünk gazdaságosan megszervezni. Továbbá a megfelelő felszerelésről és élelemről mindenkinek magának kell gondoskodnia.
Várjuk a lelkes érdeklődők jelentkezését szeptember 30-ig a plébánián! A zarándoklat előzetes felkészülést igényel, amit minden jelentkező egyénileg mérlegeljen.

Világméretű szentségimádás
2021-06-05 16:00 - 18:00 | Nagyvárad Katalintelep, Slatinei 38, Nagyvárad, Románia
Június 5-én, szombaton templomunkból is csatlakozunk a világméretű szentségimádáshoz, amelyet az Eukarisztikus Kongresszusra való készülés jegyében szerveznek meg. 16.00 órától csendes szentségimádás, 17.00 órától vezetett szentségimádás lesz.
A plébánia honlapján és Facebook oldalán lehet regisztrálni az eseményre. Aki itt tud lenni, de problémát jelent a regisztrálás, kérjük jelezze a plébánia felé és segítünk.
Természetesen regisztrálás nélkül is el lehet jönni, a regisztrálást a központi szervezők kérik, hogy tudjunk egymásról, mely helyszínekről és nagyjából hányan csatlakozunk be.
Szeretettel várunk mindenkit!

Regisztráció itt!

Nagyböjti lelki készület
2021-03-22 18:00 - 2021-03-28 18:00 | Nagyvárad Katalintelep, Slatinei 38, Nagyvárad, Románia

24 óra az Úrért
2021-03-12 07:00 - 2021-03-13 19:00 | Nagyvárad Katalintelep, Slatinei 38, Nagyvárad, Románia
Ferenc pápa az irgalmasság évét meghirdető bullájában arra kérte a közösségeket, hogy nagyböjt negyedik vasárnapja előtti pénteken és szombaton csatlakozzanak a 24 óra az Úrért kezdeményezéshez.

Keresztutat járunk Jézus Krisztussal
2021-02-21 17:00 - 18:00 | Nagyvárad Katalintelep, Slatinei 38, Nagyvárad, Románia
A nagyböjti időben a Keresztút végigjárására és végigelmélkedésére hívunk mindenkit szeretettel. A Keresztút egyes állomásain átérezhetjük Jézus Krisztus értünk vállalt áldozatát, amelynek célja, hogy felemeljen és megváltson bennünket.

Időpont: 2021.02.21. Vasárnap, 17.00 óra

Hamvazószerda, a Nagyböjt kezdete
2021-02-17 10:00 - 18:00 | Nagyvárad Katalintelep, Slatinei 38, Nagyvárad, Románia
Hamvazószerdán, 40 nappal Húsvétvasárnap előtt, hamut hintünk magunkra annak jeléül, hogy a megtisztulás, a bűnbánat és az elcsendesedés útján akarunk elindulni és ezen az úton akarunk haladni 40 napig. Nagyböjtben hitünk legfőbb titkára, megváltásunkra, Krisztus értünk vállalt kereszthalálára és feltámadására irányítjuk a figyelmünket. Istennek ez a nagy ajándéka a megtisztulás és az elmélyülés vágyát élesztheti fel szívünkben, és ehhez mindannyiunknak bátor tettrekészséget kívánunk!

Hamvazószerdán templomunkban 10.00 és 18.00 órakor lesznek szentmisék a hamvazás szertartásával. Szeretettel várunk mindenkit!

Ezerszer is igen! - Házasság Hete 2021
2021-02-07 06:00 - 2021-02-14 22:00 | Püspöki palota kertje, Roman Catholic Church "Saint Catherine", Oradea, Bihar
Járjuk be együtt házasságunk titkainak stációit Kentenich és Tilmann atya tanítása alapján!

A megszentelt élet világnapja
2021-02-03 11:00 - 12:00 | Nagyvárad Székesegyház, Strada Șirul Canonicilor 2, Nagyvárad, Bihar, 410161, Románia
A Megszentelt Élet Világnapja alkalmából, a rá következő napon, február 3-án, 11.00 órától hálaadó ünnepi szentmise lesz a Székegyházban az egyházmegyében szolgáló szerzetesek és szerzetesnők jelenlétében.

A szentmisét Exc. Böcskei László megyéspüspök celebrálja. Szeretettel várják a Kedves Híveket is, hogy a jelenlévő papokkal, szerzetesekkel együtt imádkozzanak.

Adventi hangolódás hétfőn este
2020-12-21 18:45 - 19:30 | Nagyvárad Katalintelep, Slatinei 38, Nagyvárad, Románia
December 21-én, hétfőn, az esti szentmise után, 18.45-től egy rövid verses, énekes adventi készületet segítő előadás lesz a templomban két nagyváradi művész: Molnár Júlia színművész és Dombi Dávid művész tolmácsolásában. Szeretettel hívunk és várunk mindenkit! A program teljesen ingyenes.

Templombúcsú - Csodásérmű Boldogasszony ünnepe
2020-11-27 18:00 - 19:00 | Nagyvárad Katalintelep, Slatinei 38, Nagyvárad, Románia
November 27-én, pénteken, Csodásérmű Boldogasszony ünnepén, a 18.00 órai szentmise keretében lesz a templombúcsúnk, melyet idén, a kialakult helyzetre való tekintettel, és ahhoz igazodva szervezünk meg. Nem lesz meghívott szónok és a szentmise után elmarad a szokásos agapé is.
A búcsús misét élőben is közvetítjük a plébánia Facebook oldalán. Kérünk mindenkit, hogy a templomban csak a kijelölt helyekre üljünk. Az előtérben és az eresz alatt is lesz hangosítás, arra az esetre, ha bent már nem tudnánk a megfelelő távolságot megtartani.

Krisztus Király – Egész napos Szentségimádás
2020-11-21 00:00 - 2020-11-22 00:00 | Nagyvárad.
„Csatlakozva az 52. Nemzetközi Eucharisztikus Kongresszus szervezőinek felhívásához 2020. november 21-én, Krisztus Király ünnepének szombatján a nagyváradi egyházmegye plébániáinak és a szerzetesközösségeinek összefogása révén egyházmegyei szintű, 24 órás szentségimádás lesz. Az esemény 0.00 órakor a püspöki palota kápolnájában kezdődik és 24 órakor ott is ér véget. A járványügyi korlátozásokra való tekintettel a hívek otthonról is bekapcsolódhatnak személyes imával, rózsafüzérrel, zsolozsmával, a Szentírás olvasásával, stb.” (Egyházmegyei honlap)
Bátorítjuk a Kedves Híveket, hogy napközben csatlakozzanak be a város különböző templomaiban megszervezett szentségimádásra. A helyszíneket és az időpontokat a mellékelt plakáton lehet megtekinteni.

Szentségimádás
2020-10-04 16:00 - 17:45 | Nagyvárad Katalintelep, Slatinei 38, Nagyvárad, Románia
A hónap első vasárnapján délután 16.00 órától csendes szentségimádás lesz a templomban, amelyet 17.45-kor közös litániával és szentségi áldással zárunk.
Szeretettel hívunk mindenkit, hogy az Úr jelenlétében elcsendesedjünk és megerősödjünk

Páli Szent Vince főünnepe
2020-09-27 10:00 - 11:00 | Templomudvar, Slatinei 38, Nagyvárad, Bihar, Románia
Szeptember 27-én ünnepli a lazarista rend, a vincés nővérek és a nagy vincés család Páli Szent Vincének (1581-1660) a főünnepét. Ez alkalomból a Katalin-telepen a 10.00 órai szabadtéri szentmise keretében emlékezünk meg alapítónkról. Szeretettel hívunk és várunk mindenkit az ünnepi szentmisére, hogy Szent Vince példáján felbátorodva mi is a szeretet apostolai lehessünk ebben a világban, ott ahol élünk.

Időpont: Szeptember 27, 10.00 óra
Helyszín: Katalin-telep, templomudvar

Páli Szent Vince (1581-1660)

Szabadtéri szentmise a templomudvarban
2020-05-31 10:00 - 18:00 | Templomudvar, Slatinei 38, Nagyvárad, Bihar, Románia
Kedves Hívek!
A legújabb rendelkezések értelmében, az előírások szigorú megtartásával, engedélyezett a kültéri közösségi szentmise megünneplése.
Templomunkban május 31-én, Pünkösdvasárnap, 10.00 órakor szabadtéri szentmise lesz, figyelve a következő irányelvekre:
– Akik a megfázás tüneteit mutatják, kerüljék a társas érintkezést. Ugyanakkor a 65 évnél idősebbek nagyon elővigyázatosan és fokozott figyelemmel legyenek jelen, ha mindenképpen részt vesznek a közösségi eseményeken.
– A miséző papon és kántoron kívül mindenkinek kötelező a maszk viselete. Ha valakinek nem lenne maszkja, a bejáratnál steril maszkot fog kapni, amit viselnie kell.
– Egymás között 1,5 m távolságot kell tartani. Ez különösen érvényes az áldozáskor való mozgásra!
– Amennyiben az időjárás engedi, székeket teszünk ki, ezzel is jelezve a távolságot. Nagyobb létszám esetén nem jut mindenkinek szék, ezért számítani kell arra, hogy állva kell jelen lenni a szentmisén, ami a szokásosnál kicsivel rövidebb lesz.
– Az áldozás szigorúan kézbe lehetséges.
– Perselyezés szentmise közben nem lesz, a szentmise végén a kijáratnál lehet adományokat hagyni a kitett perselybe.
Az elmúlt időszakban, mivel önhibánkon kívül nem lehetett szentmisén részt venni, ezért a szentmise mulasztás jelen esetben nem számít bűnnek. Ha valaki csak emiatt nem áldozna, az most nyugodtan megteheti.
A szentmise előtt egyenlőre csak korlátozott számban, a távolságot megtartva és maszk viseletével a templomban lehetőség lesz a szentgyónás elvégzésére.
Amennyiben az időjárás engedi 09.30-tól rózsafüzér imádság lesz a templomudvarban.
Mindenkit szeretettel várunk!

Urunk mennybemenetele - szabadtéri szentmise
2020-05-21 18:00 - 19:00 | Templomudvar, Slatinei 38, Nagyvárad, Bihar, Románia
A húsvét utáni 40. napon ünnepli az Egyház, az V. század óta, Urunk mennybemenetelének napját. Népies nevén az ünnepet Áldozócsütörtöknek is nevezzük. (Ez a nap volt ugyanis régen a húsvéti szentáldozások „határideje”.) A mennybemenetellel a megdicsőült Jézus az Atya „jobbján ül”, vagyis vele együtt a mindenségen uralkodik. Végleg megvonta látható jelenlétét övéitől, de Szentlelkével jelen van a benne hívők közösségében, az Egyházban, amely az ő titokzatos Teste.
A Katalin-telepen 18.00 órakor lesz ünnepi szabadtéri szentmise a templomudvarban az ide vonatkozó előírások betartásával (maszk viselete, 1,5 méteres távolság megtartása, stb.)
Szeretettel várunk mindenkit!

Nagypénteki keresztút
2020-04-10 15:00 - 16:00 | Online – Facebook, https://www.facebook.com/szentkatalintelep/
Nagypénteken az egyház Urunk sírjánál időzik, az ő szenvedéséről és haláláról elmélkedik.
A keresztút bevezet bennünket Krisztus szenvedésének mélységébe. Szeretettel hívunk mindenkit, hogy együtt imádkozzuk végig Jézus szenvedésének állomásait, hogy minél mélyebben átélhessünk Isten irántunk mutatott szeretetét is!

Időpont: Április 10, 15.00

Keresztút - élő közvetítéssel
2020-04-03 17:15 - 18:00 | Online – Facebook, https://www.facebook.com/szentkatalintelep/
Nagyböjt idején készületünk fontos részét képezi az elcsendesedés, a magunkba tekintés, a bűnbánat és a másokért vállalt áldozat. Mindebben segítségünkre vannak a keresztút imádságai, ahol a megtisztulás vágyával lélekben végigjárjuk Krisztus értünk vállalt keresztútját, erőt merítve mindennapi keresztjeink hordozásához és a másokért való áldozatvállaláshoz.

Ezekben a napokban, amikor fizikailag nem találkozhatunk a templomokban, az imádságban mégis együtt lehetünk.
Templomunkból élőben közvetítjük a plébánia Facebook oldalán a keresztutat, és szeretettel hívunk mindenkit, hogy velünk együtt imádkozzon.

Időpont: április 03, 17.15-18.00

Keresztút - élő közvetítéssel
2020-03-27 17:15 - 18:00 | Online – Facebook, https://www.facebook.com/szentkatalintelep/
Nagyböjt idején készületünk fontos részét képezi az elcsendesedés, a magunkba tekintés, a bűnbánat és a másokért vállalt áldozat. Mindebben segítségünkre vannak a keresztút imádságai, ahol a megtisztulás vágyával lélekben végigjárjuk Krisztus értünk vállalt keresztútját, erőt merítve mindennapi keresztjeink hordozásához és a másokért való áldozatvállaláshoz.

Ezekben a napokban, amikor fizikailag nem találkozhatunk a templomokban, az imádságban mégis együtt lehetünk.
Templomunkból élőben közvetítjük a plébánia Facebook oldalán a keresztutat, és szeretettel hívunk mindenkit, hogy velünk együtt imádkozzon.

Időpont: március 27, 17.15-18.00
